E dow ɗaɓɓaande Goomu Caafal, Yiilirde ngenndiire Fedde Ɓamtaare Pulaar e Muritani jokkondirii ɗo joɗnde fedde ndee ñalnde 3 feebariyee 2018 e ñalnde 8 feebariyee 2018, e Goomu Caafal e gardagol ceerno Jaalaalu Diin Bah.
Faandaare joɗle ɗee ko yiɗde mbele pelle ɗiɗi ɗee, hono pelle dariiɗe hannde e jannginde ɗemngal Pulaar, e riiwtude majjere to Senegaal e to Muritani, ina jokkondira, ngostondira humpitooji to bannge golle. Ɗumɗoon ko sabu maɓɓe teskaade, to leydi Senegaal, alaa hannde fedde woni toon, tawa ko dariinde e jannginde ɗemngal ngal gaa gaa Goomu Caafal, alaa jaaynde yaltata toon e ɗemngal ngal. Ko noon kadi, sabu maɓɓe teskaade FƁPM ko fedde dariinde e jannginde, e wallifaade e muulde defte, e yaltinde e sifaa duumiiɗo Jaaynde e ɗemngal Pulaar (Fooyre Ɓamtaare), aɓe njogii njoorto maa wood ko pelle ɗiɗi ɗee mbaawi wostondirde to oon bannge.
Goomu Caafal to bannge mum, hay mo yahaani Madiina Gunaas, yiyii defte diine e goɗɗe e ɗemngal Pulaar, ɗe ɓe muulata, nanii duɗe keewɗe ɗe ɓe udditi toon ina njanngina ɗemngal ngal, e darnde maɓɓe duumiinde e kaɓgol e majjere e sarde diine e nder renndo fulɓe, haa arti noon e nder rewɓe. Ko ɗuum addani Fedde Ɓamtaare Pulaar e Muritani weltaade no feewi e jokkondiral ngal, gaa gaa faayiida mawɗo mo njillu Ceerno Jalaalu Diin Bah rokki fedde ndee. E ɗee joɗle ɗiɗi hakkunde pelle ɗiɗi ɗee, ɗe pellitii jokkondirde e ko duumii e ko fayi arde, haa arti to bannge humpito jaŋde, wallifo e muulngo defte, Fooyre Ɓamtaare e Caafal, cakkugol peeje no muulirde heɓiraa, waɗde jokkondire katojinaaɗe mbele ɗemngal ngal ina naata e karalleje kese ɗee (Google, Windows ekn.)
Bookara Aamadu Bah
fuv_Latn fuv_Latn fuv_Latn wol_Latn